ไฟแนนซ์ทูเดย์
โดย...ใจฮิน
9 ก.พ. 2560

โดย...ใจฮิน 
ฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เจอบัตรสนเท่ห์ที่แปลกไม่มีใครเหมือน เพราะปกติบัตรสนเท่ห์ ก็จะโดนกล่าวทำงานไม่ดีหรือมีความไม่ชอบมาพากลในการปฏิบัติหน้าที่ แต่บัตรสนเท่ห์ ที่เอ็มดี ธอส. กลับเป็นจดหมายแนะนำและเอาใจให้ทำงานได้ดีวันดีขึ้น ทำให้เอ็มดีหนุ่มมึนอยู่พักใหญ่ไม่รู้ว่าจะหนักใจหรือดีใจดี
ด้าน สมชาย พูลสวัสดิ์ อธิบดีกรมสรรพสามิต ทำงานสั่งลาก่อนเกษียณไม่ได้สบายอย่างที่คิด เพราะฝ่ายนโยบายสั่งจัดเต็มเก็บภาษีใหม่และเก่าเพิ่มจำนวนมาก ถึงแม้จะเหนื่อยแต่ก็สนุกเพราะเป็นคนชอบงานอยากท้าทายฝีมืออยู่แล้ว
ปลัดอู้ สมชัย สัจจพงษ์ ปลัดคลัง ชื่นชมเจ้าหน้าที่ตำรวจที่ให้ความร่วมมือแก้ปัญหาหนี้นอกระบบ โดยการประเดิมลุยจับเจ้าหนี้นอกระบบรายใหญ่ยึดอายัดทรัพย์สินกว่า 400 ล้านบาท ทำให้เจ้าหนี้นอกระบบรายอื่นเห็นว่าครั้งนี้รัฐบาลเอาจริง แต่ก็เปิดทางให้เจ้าหนี้นอกระบบเข้ามาอยู่ในระบบให้ถูกด้วยการมายื่นจดทะเบียนเป็นฟิโกไฟแนนซ์ปล่อยกู้คิดอัตราดอกเบี้ยได้ไม่เกิน 36% ต่อปี